Document ID: 32007D0129

KOMMISSIONENS BESLUTNING
af 16. februar 2007
om fastsættelse af de mængder methylbromid, der er tilladt til kritiske anvendelsesformål i Grækenland fra den 1. juni til den 31. december 2006 efter Europa-Parlamentets og Rådets forordning (EF) nr. 2037/2000 om stoffer, der nedbryder ozonlaget
(meddelt under nummer K(2007) 448)
(Kun den græske udgave er autentisk)
(2007/129/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget (1), særlig artikel 3, stk. 2, nr. ii), og
ud fra følgende betragtninger:
(1)
Artikel 3, stk. 2, nr. i), litra d), og artikel 4, stk. 2), nr. i), litra d), i forordning (EF) nr. 2037/2000 forbyder produktion, import og markedsføring af methylbromid til alle anvendelsesformål efter den 31. december 2004, dog bortset fra bl.a. kritiske anvendelsesformål (2) i overensstemmelse med artikel 3, stk. 2, nr. ii), kriterierne i afgørelse IX/6 fra parterne i Montreal-protokollen og andre relevante kriterier, som parterne har aftalt. Undtagelser til kritiske anvendelsesformål er midlertidige og tjener til at give de berørte parter et kort tidsrum til at finde frem til egnede alternativer.
(2)
I afgørelse IX/6 hedder det, at methylbromid kun bør anses for »kritisk«, hvis ansøgeren erklærer, at manglende adgang til methylbromid til den givne anvendelse vil medføre en betydelig markedsforstyrrelse, og at brugeren ikke har adgang til teknisk og økonomisk anvendelige alternativer eller erstatningsstoffer, som er miljø- og sundhedsmæssigt acceptable og egnede til de pågældende afgrøder og omstændigheder. Endvidere bør produktion og forbrug af methylbromid til kritiske anvendelsesformål kun tillades, hvis alle teknisk og økonomisk farbare skridt er taget til at minimere den kritiske anvendelse og enhver dertil knyttet emission af methylbromid. En ansøger bør også vise, at der gøres en passende indsats med henblik på at vurdere, markedsføre og opnå national myndighedsgodkendelse af alternativer og erstatningsstoffer, og at der er forskningsprogrammer på plads til udvikling af alternativer og erstatningsstoffer.
(3)
Den 18. januar 2006 modtog Kommissionen en anmodning fra Grækenland vedrørende kritiske anvendelser på i alt 113 081 kg i perioden fra den 1. januar til den 31. december 2006.
(4)
Kommissionen har anvendt kriterierne i afgørelse IX/6 og i artikel 3, stk. 2, nr. ii), i forordning (EF) nr. 2037/2000 til at fastsætte mængden af methylbromid, som kan tillades til kritiske anvendelsesformål i Grækenland i 2006. Kommissionens fandt, at der under nogle omstændigheder var egnede alternativer til rådighed, og at der i 2006 kunne anvendes 46 771 kg methylbromid til kritiske formål i Grækenland. Kategorierne af kritiske anvendelsesformål svarer til dem, der er opstillet for Grækenland i tabel A i afgørelse XVII/9 fra det syttende partsmøde under Montreal-protokollen (3).
(5)
Ifølge artikel 3, stk. 2, nr. ii), skal Kommissionen også afgøre, hvilke brugere der kan udnytte undtagelsen af kritiske anvendelser. Da medlemsstaterne ifølge artikel 17, stk. 2, skal fastsætte minimumskvalifikationskravene for personale, der er involveret i anvendelse af methylbromid, og da desinfektion er det eneste anvendelsesformål, har Kommissionen afgjort, at desinfektionsvirksomheder, der anvender methylbromid, er de eneste brugere, som medlemsstaterne har foreslået, og som Kommissionen tillader at bruge methylbromid til kritiske anvendelser. Desinfektionsvirksomheder er kvalificerede til at anvende stoffet på sikre vilkår, hvorimod landbrugere og mølleriejere m.fl., på hvis ejendom stoffet vil blive anvendt, generelt ikke har de rette kvalifikationer til at anvende methylbromid. Dertil kommer, at medlemsstaterne har oprettet procedurer for udpegning af, hvilke desinfektionsvirksomheder på deres område der har tilladelse til at bruge methylbromid til kritiske anvendelser.
(6)
I artikel 4, stk. 2, nr. ii), hedder det, at markedsføring og anvendelse af methylbromid er forbudt efter den 31. december 2005 for andre virksomheder end producenter og importører, dog med forbehold af bestemmelserne i artikel 4, stk. 4. I artikel 4, stk. 4, hedder det, at artikel 4, stk. 2, ikke gælder for markedsføring og anvendelse af kontrollerede stoffer, hvis de opfylder den tilladte efterspørgsel til kritiske anvendelser hos brugere som omhandlet i artikel 3, stk. 2.
Derfor vil det for desinfektionsvirksomheder, som Kommissionen har registreret i 2006, være tilladt, i lighed med producenter og importører, at markedsføre methylbromid og bruge det til kritiske anvendelser efter den 31. december 2005. En desinfektionsvirksomhed lader typisk en importør stå for både import og levering af methylbromid.
(7)
For desinfektionsvirksomheder, som Kommissionen registrerede i 2005 til kritiske anvendelser, vil det være tilladt at overføre eventuelt resterende methylbromid, som ikke er brugt i 2005 (betegnet som »lagre«), til 2006. Europa-Kommissionen har indført tilladelsesprocedurer, således at disse lagre af methylbromid trækkes fra, inden der importeres eller produceres mere methylbromid til at opfylde den tilladte efterspørgsel til kritiske anvendelser i 2006. I afgørelse IX/6 hedder det, at produktion og forbrug af methylbromid til kritiske anvendelsesformål kun bør tillades, hvis der ikke er adgang til methylbromid fra eksisterende lagre eller til genanvendt methylbromid. Efter artikel 3, stk. 2, nr. ii), kan produktion og import af methylbromid kun tillades, hvis der ikke kan skaffes genanvendt eller regenereret methylbromid fra nogen af parterne. I overensstemmelse med afgørelse IX/6, artikel 3, stk. 2, nr. ii), og Grækenlands oplysninger til Kommissionen er der ikke lagre af methylbromid til rådighed i Grækenland til kritiske anvendelser.
(8)
På grundlag af ansøgninger fra otte medlemsstater modtaget i juli 2005 har Kommissionen i beslutning 2006/350/EF (4) godkendt, at der anvendes 1 607 587 kg methylbromid til kritiske formål i disse medlemsstater i perioden fra den 1. januar til den 31. december 2006. I den mængde methylbromid, der i denne beslutning godkendes for Grækenland, er der taget hensyn til den mængde, der er behov for til kritiske anvendelsesformål i perioden fra den 1. juni. til den 31. december 2006.
(9)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 18 i forordning (EF) nr. 2037/2000 -
VEDTAGET FØLGENDE BESLUTNING:
Artikel 1
Den Hellenske Republik får tilladelse til at anvende i alt 46 771 kg methylbromid til kritiske anvendelsesformål fra den 1. juni til den 31. december 2006 i de mængder og kategorier, der er anført i bilaget.
Artikel 2
De lagre, som Grækenland har erklæret er til rådighed til kritiske anvendelsesformål efter den 1. juni 2006, trækkes fra den mængde, som kan importeres eller produceres til kritiske anvendelsesformål i den pågældende medlemsstat.
Artikel 3
Denne beslutning anvendes fra den 1. juni 2006 og udløber den 31. december 2006.
Artikel 4
Denne beslutning er rettet til Den Hellenske Republik.
Udfærdiget i Bruxelles, den 16. februar 2007.

Labels: 1
20
7
3
18